b'\n_START_ARTICLE_\nElling\n_START_SECTION_\nElling \xc3\x85\n_START_PARAGRAPH_\nElling \xc3\x85 l\xc3\xb8ber syd om byen, og Elling\xc3\xa5skibet er fundet n\xc3\xa6r ved byen. I 1968 blev det udgravet, konserveret og udstillet p\xc3\xa5 Bangsbo Museum i Frederikshavn. Skibet er dateret til \xc3\xa5r 1163, og fundet tyder p\xc3\xa5 at \xc3\xa5en i middelalderen har v\xc3\xa6ret sejlbar op til Elling by og er brugt som naturhavn._NEWLINE_Elling \xc3\x85 gik over sine bredder og byen blev ramt af omfattende oversv\xc3\xb8mmelse 15. og 16. oktober 2014, hvor det \xc3\xb8stlige Vendsyssel fik kraftigt og vedvarende regnvejr med op til 148 mm p\xc3\xa5 to d\xc3\xb8gn. _NEWLINE_Efter oversv\xc3\xb8mmelsen blev der lagt planer for at forhindre en gentagelse. I august 2016 begyndte man at bygge et dige p\xc3\xa5 flere hundrede meter langs \xc3\xa5ens nordside. I diget er indbygget en-vejs ventiler, s\xc3\xa5 regnvand kan l\xc3\xb8be i \xc3\xa5en, men vand fra \xc3\xa5en ikke kan sive den modsatte vej. 6 steder er der i \xc3\xa5en bygget spj\xc3\xa6ld, der kan lede vandet ind i nye vandbassiner, og fra to pumpesteder kan vandet herfra pumpes tilbage i \xc3\xa5en p\xc3\xa5 et passende tidspunkt._NEWLINE_Diget ville f\xc3\xb8rst v\xc3\xa6re f\xc3\xa6rdigt i december 2016, men blev sat p\xc3\xa5 pr\xc3\xb8ve af et kraftigt regnvejr allerede i starten af november. Med en stor indsats af beredskabsfolk og pumpemateriel lukkedes det at undg\xc3\xa5 en ny oversv\xc3\xb8mmelse. Ejeren af Mariendal M\xc3\xb8lle blev ogs\xc3\xa5 en del af beredskabet ved at \xc3\xa5bne eller lukke m\xc3\xb8llens stemmev\xc3\xa6rk efter behov. Det st\xc3\xb8rste problem var at \xc3\xa5ens underf\xc3\xb8ring under Skagensvej, som er hovedlandevej under Vejdirektoratet, havde for ringe kapacitet, men her lovede transportministeren en hurtig l\xc3\xb8sning i starten af 2017.\n_START_SECTION_\nFaciliteter\n_START_PARAGRAPH_\nElling Skole fra 1988 blev lukket i juni 2015, hvorefter dens 90 elever skulle forts\xc3\xa6tte i Strandby Skole. Elling fik til geng\xc3\xa6ld en daginstitution til 150 b\xc3\xb8rn i skolebygningen. Efter ombygning blev Andedammen i Elling, Strandby B\xc3\xb8rnehave og B\xc3\xb8rnehaven Havblik i Strandby samlet i B\xc3\xb8rnehuset Molevitten, som i 2016 ogs\xc3\xa5 fik vuggestuepladser._NEWLINE_Bannerslundhallen ligger ved siden af Molevitten i den nordlige ende af byen, hvor der ogs\xc3\xa5 er et supermarked. Strandby-Elling-Nielstrup Idr\xc3\xa6tsforening (SEIF) tilbyder fodbold, h\xc3\xa5ndbold, floorball, badminton, tennis, sv\xc3\xb8mning og gymnastik._NEWLINE_Frederikshavn Produktionsskole har sine 8 v\xc3\xa6rksteder og \xc3\xb8vrige faciliteter fordelt p\xc3\xa5 to ejendomme i Elling. Den p\xc3\xa5 Tuenvej er den gamle skole fra 1937._NEWLINE_Elling har en t\xc3\xb8mmerhandel og flere specialforretninger.\n_START_SECTION_\nMariendal Elektricitetsv\xc3\xa6rk\n_START_PARAGRAPH_\nP\xc3\xa5 m\xc3\xb8llehuset st\xc3\xa5r der "Mariendal M\xc3\xb8lle 1847", men her har tidligere v\xc3\xa6ret vandm\xc3\xb8lle, som n\xc3\xa6vnes i matriklen fra 1622. I 1922 kom den unge elektriker Carl Christian Nielsen til Elling for at se p\xc3\xa5 muligheden for at udnytte vandkraften i Elling \xc3\xa5. Han fik tegnet 30 forbrugere i Ribberholt, 35 i Elling og 33 i Strandby med i alt 1200 lampesteder, og i 1923 begyndte Mariendal Elektricitetsv\xc3\xa6rk at levere j\xc3\xa6vnstr\xc3\xb8m. I 1948 havde v\xc3\xa6rket 520 forbrugere med 6.700 lampesteder. Efter krigen blev j\xc3\xa6vnstr\xc3\xb8m afl\xc3\xb8st af vekselstr\xc3\xb8m, og i 1960\'erne stoppede str\xc3\xb8mproduktionen.\n_START_SECTION_\nStationsbyen\n_START_PARAGRAPH_\nVed \xc3\xa5bningen af Skagensbanen i 1890 fik Elling et standsningssted, i starten kun med en ventesal af tr\xc3\xa6. I 1900 blev der opf\xc3\xb8rt en stationsbygning. _NEWLINE_I 1901 beskrives Elling s\xc3\xa5ledes: "Elling, ved Aaen, med Kirke, Pr\xc3\xa6stegd., Skole, Fattiggaard (i Stab\xc3\xa6kgde., opr. 1880, Pl. for 35 Lemmer), M\xc3\xb8lle og _NEWLINE_J\xc3\xa6rnbanehpl."_NEWLINE_Elling Station blev nedlagt i 1924, da Skagensbanens spor blev ombygget fra smalspor til normalspor, og linjef\xc3\xb8ringen mellem Frederikshavn og Jerup samtidig blev forlagt mod \xc3\xb8st, s\xc3\xa5 banen betjente Strandby i stedet for Elling. Det var under opf\xc3\xb8relsen af den nye jernbanebro over Elling \xc3\x85, man i 1922 fandt Elling\xc3\xa5skibet. Den gamle jernbanebro blev flyttet til Mariendal M\xc3\xb8lle, hvor den f\xc3\xb8rer Mariendalsvej over Elling \xc3\x85. Hvor Mariendalsvej krydser Vendsysselbanen 2 km sydvest for byen, fik Elling fra 1929 til 1955 et trinbr\xc3\xa6t til geng\xc3\xa6ld for den mistede station p\xc3\xa5 Skagensbanen._NEWLINE_100 m af den gamle baned\xc3\xa6mning kan stadig ses mellem Elling T\xc3\xb8mmerhandel og Elling \xc3\x85, hvor jernbanebroens sydlige brof\xc3\xa6ste kan ses. Stationsbygningen er bevaret p\xc3\xa5 Kingosvej 1.'